b'\n_START_ARTICLE_\nGrad \xc5\xa0varcenek\n_START_SECTION_\nZgodovina\n_START_PARAGRAPH_\nGrad so njegovi gospodarji Oglejski patriarhi zgradili konec 11. stoletja, in se prvi\xc4\x8d v listinah posredno omenja leta 1096, ko se omenja vitez  Randolf von Schwarzenegg kot oglejski vazal. Sredi 13. stoletja leta 1249 se v virih omenja grad \xc5\xa0varcenek kot gori\xc5\xa1ki in po gradu imenovani gori\xc5\xa1ki ministeriali.  Ob koncu 13. stoletja grad za kratko zavzamejo Bene\xc4\x8dani, ki pa jih voja\xc5\xa1ke sile Gori\xc5\xa1kih grofov pre\xc5\xbeenejo in grad ostane v rokah Gori\xc5\xa1kih. Tu je bilo od 1398 sredi\xc5\xa1\xc4\x8de gori\xc5\xa1ke uprave in sodni\xc5\xa1ki sede\xc5\xbe za Kras in Istro, od Se\xc5\xbeane do Buzeta in Klane. Grad in gospostvo pa so dali v fevd gospodom Neuhausom iz enakoimenega gradu pri Ilirski Bistrici, ki so ga imeli do leta 1430. Grof Henrik VI. Gori\xc5\xa1ki je potem grad in gospostvo dal v zastavo Martinu Raunachu._NEWLINE_V 17. in 18. stoletju je grad in posest imela plemi\xc5\xa1ka rodbina baronov in grofov Peta\xc4\x8d (italijansko Petazzi), ki je imela lasti precej\xc5\xa1en del Krasa. Njihov sede\xc5\xbe je bil na gradu Zavr\xc5\xa1nik ali \xc5\xa0varcenek in so se po njem tudi imenovali. Leta 1622 je cesar Ferdinand II. Habsbur\xc5\xa1ki baronu Benvenutu Peta\xc4\x8du prodal gradova \xc5\xa0varcenek in Socerb ter ga tudi povzdignil v grofa. Benvenut je leta 1630 postal tudi tr\xc5\xbea\xc5\xa1ki glavar. Leta 1700 je grad \xc5\xa0varcenek pogorel. Ludvik Peta\xc4\x8d je 28. maja 1711 sestavil natan\xc4\x8den popis posesti, ki je napisan v sloven\xc5\xa1\xc4\x8dini, kar dokazuje, da so Peta\xc4\x8di obvladali sloven\xc5\xa1\xc4\x8dino in jih (po tem kriteriju) lahko \xc5\xa1tejemo za Slovence. V okviru Tolminskega punta, ki se je iz Tolmina raz\xc5\xa1iril tudi na Kras in do posestva Peta\xc4\x8devih, so uporni kmetje dne 11. maja 1713 zavzeli grad \xc5\xa0varcenek (Zavr\xc5\xa1nik) in ga popolnoma opusto\xc5\xa1ili. Po tem so Peta\xc4\x8di prenesli sede\xc5\xbe svoje oblasti v Se\xc5\xbeano.'